নোট বাতিলের অন্যতম উদ্দেশ্য ছিল জাল নোটের রমরমা বন্ধ করা। কিন্তু বাস্তবে দেখা যাচ্ছে বিভিন্ন জায়গা থেকে জাল ২০০০ টাকার নোট উদ্ধার হচ্ছে। বাদ যায়নি এরাজ্যও। কেন্দ্রীয় গোয়েন্দাদের কাছে খবর, পাকিস্তান থেকে বাংলাদেশ হয়ে ভারতে জাল ২০০০ টাকার নোট ঢুকতে শুরু করেছে। প্রশ্ন হল, কীভাবে আপনি আসল এবং জাল ২০০০ টাকার নোট চিনবেন।
• আসল ২০০০ টাকার নোটের মাপ ৬৬ মিলিমিটার x ১৬৬ মিলিমিটার। আসল ২০০০ টাকার নোটের রং ম্যাজেন্টা।
• আলোর সামনে ধরলে আসল ২০০০ টাকার নোটের সামনের দিকে সাদা অংশে ২০০০ লেখাটি দেখা যাবে। একটু কাত করলেও আবছা ভাবে ২০০০ টাকা লেখাটি ফুটে উঠবে। 
• মহাত্মা গাঁধীর ছবি ছাড়াও আসল ২০০০ টাকার নোটে দেবনাগরি হরফে নোটের মূ্ল্যমান লেখা রয়েছে।
• নোটের সামনের দিকে গাঁধীজির ছবির পাশে কালার চেঞ্জিং থ্রেড (সবুজ রংয়ের সরু লাইন)-এর উপরে  হিন্দিতে ‘ভারত’ এবং ‘RBI’ এবং ‘2,OOO’ শব্দগুলি লেখা থাকে। যা আলোর সামনে ধরলে আরও স্পষ্ট হয়।
• নোটের সামনের দিকে উপরের বাঁদিকে এবং নীচের ডানদিকে ছোট থেকে বড় হরফে নোটের নম্বর লেখা থাকবে। 
• নোটের সামনের উপরের দিকে ডান এবং বাঁদিকে সাতটি করে দাগ থাকবে।
• সামনের ডানদিকে নীচের অংশে রুপি চিহ্নর পাশে যে ২০০০ সংখ্যাটি লেখা রয়েছে, তার রং বদলে যায়।